钦定古今图书集成/历象汇编/庶征典/第094卷 > 《再奏南康军旱伤状》前人
## 钦定古今图书集成/历象汇编/庶征典/第094卷 > 《再奏南康军旱伤状》前人

“照对本军管属星子、都昌、建昌三县管下诸乡，自春
夏以来，雨泽少愆，寻行祈祷，于五月中旬，已获感应，
稍稍霑足，遂至高下之田，皆以布种。至六月上旬以
来，又阙雨泽。及遍诣管属灵迹、寺观、神祠诸处，渊潭
取水，建置坛场，依法册祭龙，及修设醮筵，禁止屠宰，
精加祈祷。自后未获感应，其管下民户，陂塘所积水
利，虽车戽注荫禾稻，缘干亢日久，兼又风色渗漏，是
致民田多有干槁，不通收刈。见又住据人户投陈，旱
伤不绝。本军恭依御笔处分，严禁屠宰，精意祈禳”，及
行下逐县，精加祈祷去后，据星子、都昌、建昌县申，“依
应遍诣寺观神祠及诸潭洞，建坛祭祀，请水精加祈
祷雨泽，并无感应。今来诸乡早禾，多有干损，及备据
税户陈得祥等状披诉，所有田禾，缘雨水失时，早禾
多有干槁，不通收刈，申乞委官检视。”本军检准《淳熙
令》，“诸官私田灾伤秋田，以七月听经县陈诉，至月终
止，具录奏闻。”